
Text rozhodnutia
Súd: Krajský súd Banská Bystrica Spisová značka: 24S/112/2012 Identifikačné číslo súdneho spisu: 6012201063 Dátum vydania rozhodnutia: 05. 12. 2012 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2012:6012201063.1 Uznesenie Krajský súd v Banskej Bystrici v právnej veci žalobcu: Spc Bankruptcy, s.r.o., so sídlom Bottova 834/1, Banská Bystrica, zap. v Obchodnom registri Okresného súdu Banská Bystrica, oddiel: Sro, vložka č.: 14524/S, zast.: LEGAL GROUP, s.r.o., so sídlom Námestie Martina Benku 15, Bratislava, proti žalovanému: Finančné riaditeľstvo SR, Vazovova 2, Bratislava, o preskúmanie zákonnosti rozhodnutia žalovaného č. 1020501/1/1098076/2012 zo dňa 9.8.2012, takto r o z h o d o l : Predseda senátu odkladá vykonateľnosť rozhodnutia žalovaného č. 1020501/1/1098076/2012 zo dňa 9.8.2012, do právoplatného skončenia konania o preskúmanie zákonnosti uvedeného rozhodnutia vedeného tunajším súdom pod sp. zn. 24S/112/2012. o d ô v o d n e n i e : Prvostupňový správny orgán - Daňový úrad Banská Bystrica vydal rozhodnutie č. 9600303/1/873046/2012 zo dňa 12.4.2012, ktorým v zmysle zákona č. 511/1992 Zb. v znení neskorších predpisov v nadväznosti na § 165 ods. 2 zákona č. 563/2009 Z. z. v znení neskorších predpisov vyrubil žalobcovi rozdiel dane z príjmov právnickej osoby za zdaňovacie obdobie 2007 v sume 32 628,65 EUR. Proti tomuto rozhodnutiu podal žalobca odvolanie. Druhostupňový správny orgán- Finančné riaditeľstvo SR vydal dňa 9.8.2012 rozhodnutie č. 1020501/1/1098076/2012, ktorým zmenil napadnuté rozhodnutie tak, že vyrubený rozdiel dane z príjmov právnickej osoby za zdaňovacie obdobie 2007 znížil zo sumy 32 628,65 EUR na sumu 28 888,70 EUR, zároveň neuznal vykázanú daňovú stratu na dani z príjmov právnickej osoby za zdaňovacie obdobie 2007 v sume -3 425,67 EUR. Proti druhostupňovému rozhodnutiu podal žalobca žalobu doručenú tunajšiemu súdu dňa 15.10.2012. V žalobe uviedol, že žalovaný vydal rozhodnutie na základe nesprávneho právneho posúdenia veci, v rozpore s obsahom spisov. Zistenie skutkového stavu je nedostačujúce a rozhodnutie je nepreskúmateľné. Z uvedených dôvodov žiadal zrušiť napadnuté rozhodnutie a vrátiť vec na ďalšie konanie. Spolu so žalobou bola doručená na tunajší súd žiadosť žalobcu o odklad vykonateľnosti preskúmavaného rozhodnutia podľa ust. § 250c Občianskeho súdneho poriadku. V žiadosti je uvedené, že okamžitým výkonom napadnutého rozhodnutia by hrozila závažná ujma. Závažnú ujmu žalobca videl v hrozbe vzniku škody alebo inej ujmy. Podľa § 250c ods. 1 Občianskeho súdneho poriadku „Žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka.“ Súd sa oboznámil s tvrdením žalobcu, s obsahom správneho spisu a predseda senátu rozhodol tak, ako je to uvedené vo výrokovej časti tohto rozhodnutia, že vykonateľnosť napadnutého rozhodnutia odložil až do právoplatného skončenia konania, vedeného tunajším súdom pod sp. zn. 24S/112/2012. Nakoľko bola žalobcovi uložená povinnosť zaplatiť dodatočne vyrubenú daň v nemalej sume a tým by žalobcovi skutočne hrozila závažná ujma, súd rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustné odvolanie.

